Okresná prokuratúra Topoľčany 
Nám. M. R. Štefánika 55, 955 53 Topoľčany 1 	

Sp. zn. : Pv 32/13/4406	Topoľčany, 18.6.2013
EEČ : 2-35-37-2013

U Z N E S E N I E

Trestná vec:	obvinený XXXXX 
Prečin:	Útok na verejného činiteľa podľa § 323 odsek 1 písmeno a, odsek 2 písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Topoľčany
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX 274, 
dňa 11. 01. 2013 v čase o 11.00 hodine v obci XXXXX, v ovocnej záhrade za dvorom rodinného domu číslo 274 použil násilie voči ppor. XXXXX, príslušníkovi Policajného zboru tým spôsobom, že držiac sekeru v rukách nad hlavou a so slovami, že nech ho radšej zastrelia, akoby sa tam mal vrátiť, sa rozbehol na ppor. XXXXX, ktorý ho predtým opakovane vyzýval, aby sekeru položil, ale keďže obvinený od konania neupustil ppor. XXXXX použil služobnú strelnú zbraň, ktorou na obvineného tri krát vystrelil a poranil do dolných končatín, pričom ppor. XXXXX a npor. XXXXX na mieste vykonávali úkony súvisiace s vyšetrovaním prečinu marenia výkonu úradného rozhodnutia podľa § 348 ods. l písm. e/ Tr. zákona, vedeného na Obvodnom oddelení PZ Veľké Zálužie pod ČVS: ORP-2479/VZ-NR-2012 z dôvodu, že obvinený mal dňa 26. 12. 2012 nastúpiť na pokračovanie ústavného ochranného psychiatrického liečenia v Psychiatrickej nemocnici Veľké Zálužie, čím obvinený použil násilie pri výkone právomoci verejného činiteľa, pričom poškodenému ppor. XXXXX, príslušníkovi Policajného zboru Obvodného oddelenia PZ Veľké Zálužie nespôsobil žiadne zranenia,

lebo obvinený nebol v čase činu pre nepríčetnosť trestne zodpovedný

Odôvodnenie:
       Vyšetrovateľ OR PZ Úradu justičnej a kriminálnej polície PZ Topoľčany uznesením sp. zn. ORP-22/OVK-TO-2013 zo dňa 11. 01. 2013 podľa § 199 ods. l Tr. por. začal trestné stíhanie a následne uznesením zo dňa 12. 01. 2013 podľa § 206 ods. l Tr. por. vzniesol obvinenie XXXXX pre zločin útoku na verejného činiteľa podľa § 323 ods. 1 písm. a/, ods. 2 písm. c/ Tr. zák. s poukazom na ustanovenie § 138 písm. a/ Tr. zák., na takom skutkovom základe, ako je to v tomto uznesení uvedené.

     V priebehu vykonaného vyšetrovania vyšetrovateľka PZ k veci vypočula obvineného XXXXX, ktorý spáchanie trestnej činnosti doznal a tiež svedka a poškodeného Bc. ppor.  XXXXX a svedka Bc. npor. XXXXX, ktorí obvineného zo spáchania trestnej činnosti jednoznačne usvedčujú. Vzhľadom na uvedené možno konštatovať, že skutok, pre ktorý je obvinený trestne stíhaný sa stal, tento je trestným činom - zločinom útoku na verejného činiteľa podľa § 323 ods. 1 písm. a/, ods. 2 písm. c/ Tr. zák. a z jeho spáchania je dôvodne podozrivý práve obvinený XXXXX.
     Vzhľadom k tomu, že v priebehu prípravného konania vyvstali pochybnosti o psychickom stave obvineného, bolo potrebné u neho skúmať duševný stav, preto bola do konania na základe písomného príkazu súdu zo dňa 21. 01. 2013 pribratá znalecká organizácia Centrum duševného zdravia Bánovce nad Bebravou, pričom zodpovednými osobami za výkon znaleckej činnosti sú znalci XXXXX a XXXXX - znalci z odboru zdravotníctvo a farmácia odvetvie psychiatria, ktorí vyšetrili obvineného a vo veci podali znalecký posudok so záverom, že u obvineného XXXXX sa v súčasnosti jedná, aj v čase spáchania trestnej činnosti sa jednalo o závažnú duševnú choroby v zmysle choromyseľnosti - paranoidnú schizofréniu s defektom osobnosti, v dôsledku čoho obvinený nevedel a nemohol rozpoznať protiprávnosť a spoločenskú nebezpečnosť svojho konania a toto svoje konanie nevedel a nemohol ani ovládať, pričom obvinený v súčasnosti nie je schopný chápať účel a zmysel trestného konania a hoci je schopný vypovedať pred orgánmi činnými v trestnom konaní, jeho výpoveď vzhľadom na osobnostný defekt s postprocesuálnymi prejavmi robí jeho výpoveď nepoužiteľnou. Znalci ďalej v závere znaleckého posudku konštatujú, že u obvineného existuje významná nebezpečnosť pobytu na slobode, táto je psychiatricky podmienená a preto doporučujú, aby bol obvinený po
3

predpokladanom zastavení trestného stíhania bezodkladne a priamo z psychiatrického oddelenia  Nemocnice pre obvinených a odsúdených v Trenčíne premiestnený do Psychiatrickej nemocnice vo Veľkom Záluží, keďže obvinenému už bolo súdom uložené ochranné psychiatrické liečenie ústavnou formou a navrhujú ho vo výkone tohto ochranného opatrenia ponechať.
     Vzhľadom na závery znaleckého posudku je možné konštatovať, že obvinený v čase spáchania  protiprávneho konania - skutku, za ktorý je aktuálne trestne stíhaný, bol nepríčetný.
     Podľa ust. § 23 Tr. zák. ten, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

    Podľa § 215 odsek l písmeno e/ Tr. por., prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

    S poukazom na vyššie uvedené skutočnosti som preto rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomír Kolka
prokurátor